Flautul fermecat
În discografia Elenei Moșuc se regăsesc albumele solo "Au jardin de mon Coeur", "Mozart Portrait" și "Notre Amour" (cu partituri mai puțin cunoscute, inspirate din folclorul muzical românesc), dar și CD-uri precum "Stabat Mater" de Gualberto Brunetti (prima înregistrare mondială), "With Compliments" (arii din Händel, cu Orchestra de Cameră din Zürich). Cele mai noi discuri sunt înregistrările integrale "Schön ist die Welt" (de Léhar) și "Flautul fermecat". Elena Moșuc este prezentă și într-o serie de DVD-uri, printre care "La Bohème" (Musetta), "Rigoletto" (Gilda – alături de Leo Nucci). În pregătire se află înregistrări cu "Ariadne auf Naxos" (Zerbinetta) și "Flautul fermecat" (Regina Nopții). Printre numeroasele apariții la televiziune ale Elenei Moșuc, se distinge participarea ei la luxurianta gală centenară FIFA din 2004 desfășurată sub bagheta lui Valery Gergiev, care a fost difuzată live în peste 120 de țări din întreaga lume, precum și la cea din 2006 sub bagheta lui Vladimir Fedoseyev. În sfîrșit, dar deloc în cele din urmă, trebuie amintită prima ei prestație într-un film de televiziune – The Genius of Mozart, realizat de BBC.